Úradný vestník 226 E , 15/09/2005 S. 0358 - 0359



P6_TA(2004)0112 Zimbabwe Uznesenie Európskeho parlamentu o Zimbabwe Európsky parlament, - so zreteľom na svoje predchádzajúce uznesenia o situácii v Zimbabwe, posledné z 15. januára 2004 [1], - so zreteľom na článok 115 ods. 5 rokovacieho poriadku, A. keďže 75 % obyvateľov Zimbabwe, približne 9 miliónov ľudí, v súčasnosti žije pod hranicou chudoby a Svetový potravinový program je v dôsledku zásahov Mugabeho režimu schopný poskytnúť potravinovú pomoc v decembri 2004 iba pre 1,6 miliónov ľudí, B. keďže Mugabeho režim zvyšuje svoj politický tlak na základe zákona o verejnom poriadku a bezpečnosti a iných podobných opatrení, ako aj prostredníctvom ďalších represívnych právnych predpisov, akými je napríklad zákon o mimovládnych organizáciách, ktorý porušuje základné ľudské práva, ako napr. slobodu združovania, C. keďže osobitné a vážne obavy vyvoláva prípad opozičného poslanca Roya Bennetta, ktorý bol počas piatich rokoch po zvolení za poslanca vystavený krutému prenasledovaniu zo strany Mugabeho režimu; kedže Roy Bennett bol 28. októbra 2004 na základe nepravdivých obvinení odsúdený na dvanásť mesiacov väzenia a nútených prác a v súčasnosti ho väznia za otrasných podmienok v Mutoku, D. keďže všeobecné voľby v Zimbabwe sa majú uskutočniť v marci 2005, avšak keďže vládny zákon o volebnej komisii a volebný zákon v Zimbabwe nespĺňajú normy Rozvojového spoločenstva krajín južnej Afriky (SADC) na slobodné a spravodlivé voľby, E. keďže hlavný opozičný politický subjekt, Hnutie pre demokratickú zmenu (MDC), odmieta potvrdiť účasť na voľbách v marci 2005, kým nebudú zaručené základné podmienky pre slobodné a spravodlivé voľby, F. keďže vodca MDC Morgan Tsvangirai, ktorý bol vystavený trvalému zastrašovaniu zo strany zimbabwských úradov, bol po svojom nedávnom návrate do Zimbabwe po návšteve Európskeho parlamentu a európskych a afrických hlavných miest opätovne prenasledovaný, G. keďže v strane Zimbabwská africká národná jednota — Vlastenecký front (Zanu-PF), ktorá je vládnucou stranou v Zimbabwe, nastal nedávno vážny rozkol, 1. trvá na bezodkladnom zastavení všetkých politických zásahov do rozdeľovania medzinárodnej potravinovej pomoci s cieľom zabrániť tomu, aby vláda strany Zanu-PF použila potraviny ako politickú zbraň; 2. trvá na tom, aby boli represívne právne predpisy, ako napríklad zákon o verejnom poriadku a bezpečnosti zrušené a aby sa nasledujúce voľby v Zimbabwe uskutočnili v súlade so zásadami SADC a usmerneniami upravujúcimi demokratický priebeh volieb vrátane tých, ktoré boli prijaté dňa 17. augusta 2004 na Mauríciu, s neobmedzeným prístupom medzinárodných pozorovateľov a na ukončení zastrašovania predstaviteľov opozície, 3. požaduje okamžité prepustenie poslanca Roya Benneta a zastavenie násilia voči jeho rodine a zamestnancom a ich zastrašovania; 4. vyzýva susedov Zimbabwe a najmä prezidenta Juhoafrickej republiky, Thaba Mbekiho, ktorý nedávno navštívil Európsky parlament, aby zasiahli v mene občanov Zimbabwe s cieľom zlepšiť daný stav a zabezpečiť, aby vláda Zimbabwe v plnej miere spolupracovala s SADC a širším medzinárodným spoločenstvom na zabezpečenie slobodných a spravodlivých volieb a veľkej a včasnej účasti medzinárodných pozorovateľov; 5. víta kroky, ktoré podnikla Africká komisia pre ľudské práva v súvislosti so správou o porušovaní ľudských práv v Zimbabwe a zdôrazňuje, že Africká únia musí naďalej monitorovať a konať v oblasti ľudských práv, občianskych práv a politickej situácie v Zimbabwe a uplatňovať tento postup vzájomného preskúmania v celej Afrike; 6. opakovane žiada Radu a Komisiu, aby sa zaplnili medzery v cielených sankciách EÚ voči Mugabeho režimu a aby boli tieto sankcie dôsledne uplatňované; rovnako žiada, aby Rada a Komisia poskytli maximálnu podporu medzinárodnému úsiliu na zabezpečenie slobodných a spravodlivých volieb v Zimbabwe, najmä technickú podporu pre miestne, regionálne a medzinárodné pozorovateľské misie; 7. poveruje svojho predsedu, aby toto uznesenie postúpil Rade, Komisii, vládam členských štátov, vláde a parlamentu Zimbabwe, vláde a parlamentu Juhoafrickej republiky, generálnemu tajomníkovi OSN, predsedom Komisie a Výkonnej rady Africkej únie a generálnemu tajomníkovi SADC. [1] Prijaté texty, P5_TA(2004)0033. --------------------------------------------------